BASHIR Mayiga nga tannaba kulinnya bbaati okugenda e Budaaki oluvannyuma lw’okukwata ekyokusatu mu mpaka z’omulimi asinga, ayingizzaawo ekyuma ekika kya Kluger nnamba UBA 070Q n’atuukiriza enjogera egamba nti ‘Enkumbi terimba’.
Yagambye nti ekyuma kino ky’agenda okwevugiramu ng’agenda ku kisaawe e Ntebe. Mayiga musajja mulimi wa butunda ku kyalo Bwasandeku mu Kalungu Masaka era nnannyini Bwasandeku Mixed Farm.
Owoolugambo waffe atugambye nti Mayiga emmotoka eno yagitumya butumya ng’era ku Lwokusatu lwa wiiki ewedde lwe baagimukwasizza mu butongole ng’amaze okusasula emisolo gyonna.
Yagambye nti kye kiseera omulimi alyeko ng’omwami n’okutambula ng’atudde kubanga akooye okubuukira bodaboda, okusaba lifuti n’omusana okumwokya ng’atambula okusomesa n’okulambula abalimi b’obutunda.
Omulimi asinga ewagirwa bbanka ya dfcu, kkampuni y’ennyonyi eya KLM, ekitebe kya Buddaaki mu Uganda ne Vision Group efulumya Bukedde.
Yenna eyabadde afa essanyu yagambye nti buli lw’okola omulimu ng’ogwagala n’oguwa obudde toyinza kukuba bbali. Kale nze ani eyali avuga bodaboda okuvulummula Kluger ekyuma ky’abaloodi?
lug_Latn lug_Latn lug_Latn lug_Latn lug_Latn lug_Latn